Fylkeslegen: - Vi ser alvorlig på saken

INNRØMMER TABBE: Universitetssykehuset i Nord-Norge bekrefter at var fra røntgenundersøkelser, blant annet av kreftpasienter, har ligget for lenge på vent. Foto: RUNE STOLTZ BERTINUSSEN

Sykehus overså hundrevis av røntgensvar

(VG Nett) Flere hundre pasienter, blant dem kreftrammede, kan ha fått forsinket diagnose etter at røntgensvar ble liggende ubehandlet ved sykehuset i Tromsø.

Anders Park Framstad

9. juni 2011

Artikkelen er over ni år gammel

Fylkeslegen ble kjent med saken gjennom en bekymringsmelding, og fikk forholdet bekreftet etter å ha kontaktet direktør og kvalitetsansvarlig ved Universitetssykehuset i Nord-Norge (UNN).

VG Nett får opplyst at det dreier seg om flere hundre røntgensvar etter planlagte undersøkelser, blant annet prøver fra pasienter med kreft.







Enkelte av røntgensvarene manglet beskrivelse fra ansvarlig røntgenlege i minst én måned, noen så lenge som seks uker.

- Det er klart at vi ser alvorlig på dette. Det kan i disse prøvene ligge viktige røntgensvar, og det kan føre til forsinket diagnostikk for folk med alvorlige diagnoser, sier fylkeslege Caroline Olsborg i Troms.

Vet du noe om denne saken?Tips oss!

De aktuelle prøvene ble foretatt våren 2011.

SPESIALSIDE: Ødelagt i helsevesenet

Har leid ekstrahjelp

Sykehuset opplyser i en pressemelding at problemene oppsto på grunn av kapasitetsproblemer. Klinikksjef Gry Andersen på Diagnostisk klinikk forteller at prøvene som ble liggende uten vurdering er dem som i utgangspunktet er lavest prioritert.

Hun bekrefter at det har tatt mellom fire og åtte uker fra prøvene ble gjort til svarene var klare.

- Er dette for lenge?

- Hasteprøver skal ut samme dag, andre innen et døgn. Noen kan vente lengre, men dette er for lenge. Det avhenger også av de funnene som avdekkes i prøven. Men bildene er ikke sett på, og det er her problemet ligger, de har ligget 4-6 uker før noen har sett på dem, sier klinikksjefen.

Hun hadde i går morges 612 ubehandlede røntgensvar av forskjellig dato på sitt bord. UNN har nå leid inn ekstrahjelp og hentet inn ekstra intern arbeidskraft for å få bukt med problemet.

LES OGSÅ: Helsetilsynet varsler tøffere tak

Varslet ikke

Fylkeslegen fikk melding om forholdet tirsdag denne uken. Da hadde imidlertid sykehuset visst om problemene i over tre uker. Kommunikasjonssjef Hilde Pettersen opplyser at avviket ble avdekt i midten av mai.

- Fylkeslegen ble ikke varslet før denne uken, og da ikke av dere. Mener dere at saken ikke er alvorlig nok?

- Vi mener absolutt at dette er en alvorlig sak. Det var derfor vi satte i gang tiltak og begynte å jobbe med det. Vi hadde behov for tid til å dykke ned i saken og se om det var noe vi var nødt til å ta tak i, sier Pettersen.

Klinikksjef Gry Andersen på Diagnostisk klinikk forteller at det først tirsdag ble funnet prøver av så alvorlig grad at det ble aktuelt å varsle. Hun opplyser også at saken er meldt til Helsetilsynet.

Publisert: 09.06.11 kl. 20:10

Les også

Mer om Sykehus